後紀時行
作者：陳著
朝代：宋

paragraphs: 歲在乙酉孟春朔，天氣凝滯雲不開。
一日二日三四日，或雪或雨或夜雷。
山川失色萬物病，寒氣折骨淖沒脛。
如大兵後洪水餘，雞犬無聲煙火冷。
況昔三陽轉新元，公私萬事五日寬。
上得杯酒壽父母，下與妻孥賀團欒。
如今景物不可說，官府何曾有時節。
符移捷出星火飛，吏卒叫囂豺虎烈。
意謂東風換年頭，眼前百痼庶有瘳。
天時人事乃如此，何以解吾憂世憂。
元日連陰至七日，老杜感時詩紀實。
太平時節身難遇，昌黎此語亦悽惻。
是時世事未如今，二老已有難言心。
我今更有難言處，聊記歲月那忍吟。